section_heading: Brands Hatch, Nürburgring i Zeltweg
paragraph_text: Nastavak sezone slijedio je 2. kolovoza na stazi Nürburgring na VN Njemačke (XXVI Grosser Preis von Deutschland). Glavna novost uoči utrke bila je da je Honda konačno pripremila bolid za svog jedinog vozača Ronniea Bucknuma. Bucknum je u kvalifikacijama bio malo manje od minute sporiji od najbržeg vremena, a u utrci je odustao četiri kruga prije kraja, iako je odvozio više od 90% utrke, pa je formalno završio utrku na 13. mjestu. Cijela utrka bila je u sjeni tragičnog događaja koji se dogodio dan prije na kvalifikacijama. Nizozemac Carel Godin de Beaufort u Porscheu je izgubio kontrolu nad bolidom, udario u stablo pokraj staze te ispao iz bolida. Preminuo je sljedeći dan u bolinici u Kölnu. Surtees je ostvario najbrže vrijeme, 0,4 sekunde ispred Clarka i 0,9 sekundi ispred Gurneya. Nakon prvog kruga Clark je bio vodeći, ali je već u drugom krugu izgubio prvo mjesto od Surteesa. Gurney prestiže Clarka u sljedećem krugu, a Škot zbog kvara na motoru, odustaje u sedmom krugu. Gurney je vodio borbu sa Surteesom za prvo mjesto, ali je i Amerikanca zadesila ista sudbina kao i Clarka. Na kraju je Surtees došao do prve pobjede u sezone s preko minute prednosti ispred Grahama Hilla. Joseph Siffert i Tony Maggs su osvojili prve bodove ove sezone, a svoje posljednje bodove u Formuli 1 osvojio je Maurice Trintignant koji je kasnije u Monzi ove sezone odvozio i svoju posljednju utrku u Formuli 1.<ref> GRAND PRIX RESULTS: GERMAN GP, 1964 grandprix.com. Pristupljeno 11. listopada 2017.